+-----------------------------------------------------------------------+
| 2.  ปัจจัยความเสี่ยง                                                      |
+-----------------------------------------------------------------------+

คณะอนุกรรมการบริหารความเสี่ยง (Risk Management Committee)
ทำหน้าที่บริหารความเสี่ยงในภาพรวมให้เกิดประสิทธิผลสูงสุด
และสำหรับความเสี่ยงในการปฏิบัติการจะอยู่ภายใต้การกำกับดูแลของคณะทำงานบริหารความเสี่ยงซึ่งรับผิดชอบในการสื่อสารนโยบายร่วมกันประเมินปัจจัยความเสี่ยง
กำหนดแนวทางในการบริหารจัดการอันครอบคลุมความเสี่ยงให้ทุกหน่วยงานรับทราบและนำไปปฏิบัติ
เพื่อควบคุมความเสี่ยงต่าง ๆ ให้อยู่ในระดับที่ยอมรับได้

จากการบริหารความเสี่ยงของบริษัทที่ได้ดำเนินการอย่างต่อเนื่อง ทำให้ปัจจัยความเสี่ยงต่างๆ
ที่ปรากฎในปีที่ผ่านมาได้รับการบริหารจัดการจนสามารถควบคุมได้แล้วในระดับหนึ่ง
บริษัทได้มีการกำหนดมาตรการ ขอบเขต และแนวปฏิบัติ
ให้แก่ผู้บริหารและพนักงานที่เกี่ยวข้องได้ทราบและปฏิบัติตามมาตรการบริหารความเสี่ยง
เพื่อป้องกันหรือลดความเสี่ยงในการประกอบธุรกิจด้านต่างๆ โดยในปี 2554
บริษัทได้ประเมินและบริหารความเสี่ยงที่อาจเกิดขึ้นได้ในกรณีต่างๆ
ที่อาจมีผลกระทบต่อการดำเนินงานของบริษัทดังนี้

2.1 การลงทุนในบริษัทย่อย

เนื่องจากในปี 2554 ที่ผ่านมาบริษัทมีนโยบายการลงทุนโดยขยายธุรกิจลงทุนในบริษัทย่อย
จึงมีความเสี่ยงด้านการลงทุนหากผลประกอบการของบริษัทย่อยไม่สามารถสร้างผลกำไรตามที่บริษัทคาดหวังได้
ซึ่งบริษัทควบคุมความเสี่ยงนี้ด้วยการให้กรรมการของบริษัทเข้าไปร่วมเป็นกรรมการในบริษัทย่อยต่างๆ
เพื่อรักษาผลประโยชน์ของผู้ถือหุ้น
สำหรับกลุ่มบริษัทย่อยเดิมของบริษัทได้มีการปรับกลยุทธ์ในการดำเนินธุรกิจอย่างต่อเนื่อง
โดยเน้นการพัฒนางานเทคโนโลยีสารสนเทศมากขึ้นจึงส่งผลให้มีผลการดำเนินงานที่ดี
แม้ว่าบางบริษัทจะมีผลประกอบการยังขาดทุนแต่มีผลการดำเนินงานที่ดีขึ้นในรอบปีที่ผ่านมา

และในปีนี้บริษัทได้ขยายการลงทุนในกลุ่มบริษัทย่อยใหม่เพิ่มขึ้นโดยควบรวมกิจการ 3 บริษัทพันธมิตร
ได้แก่ กลุ่มบริษัท ซอฟต์สแควร์ 1999 จำกัด บริษัท บิสซิเนส แอพพิเคชั่น จำกัด และ บริษัท โมทีฟ
จำกัด(มหาชน)
เพื่อเพิ่มศักยภาพและนำมาซึ่งโอกาสในการแข่งขันของผู้ประกอบการไอทีในประเทศไทยแข่งขันได้กับผู้ประกอบการอื่นๆ
ในตลาดโลก

2.2 ความเสี่ยงจากการดำเนินงานในโครงการต่างๆ

ด้วยบริษัทมีนโยบายมุ่งเน้นการขายสินค้าและบริการเพื่อให้เกิดความพึงพอใจสูงสุดต่อลูกค้า
โดยจะส่งมอบสินค้าและงานบริการที่มีคุณภาพและทันเวลา
เพื่อป้องกันไม่ให้เกิดปัญหาในการส่งมอบงานแต่ละโครงการให้ลูกค้าล่าช้า
คณะทำงานบริหารความเสี่ยงได้หารือร่วมกันวางมาตรฐานในการตรวจสอบ
และประเมินงานโครงการแต่ละโครงการ ประเมินวางแผนงานแต่ละโครงการ
โดยผู้จัดการโครงการและฝ่ายขายจะหารือร่วมกันวางแผนงานแต่ละโครงการ
โดยใช้แบบมาตรฐานกำกับในการประเมินการทำงานแต่ละโครงการ
และทุกหน่วยงานกำกับการดำเนินงานเริ่มตั้งแต่วันแรกที่ได้รับคำสั่งซื้อจากลูกค้า
การจัดหาสินค้าที่มีคุณภาพสูงถูกต้องตรงกับคุณลักษณะเฉพาะของสินค้าสำหรับงานแต่ละโครงการ
การส่งมอบสินค้าและให้บริการติดตั้งให้ทันตามกำหนดเวลาในสัญญาหรือคำสั่งซื้อของลูกค้า
นอกจากนี้บริษัทยังได้พัฒนาซอฟต์แวร์ภายในองค์กรเพื่อช่วยในการบริหารควบคุมงาน
ซึ่งจะช่วยเสริมสร้างระบบและมาตรฐานวิธีการทำงาน
การประสานงานและการควบคุมงานให้เกิดผลงานที่มีคุณภาพส่งมอบให้แก่ลูกค้าได้ตามกำหนดเวลาเพื่อลดประเด็นความเสี่ยงดังกล่าวไม่ให้เกิดขึ้น

 2.3 ความเสี่ยงจากการเปลี่ยนแปลงของเทคโนโลยี

บริษัทยังคงนโยบายเน้นนำเสนอเทคโนโลยีใหม่ล่าสุดของบริษัทพันธมิตร
ซึ่งถือเป็นจุดเด่นที่ทำให้บริษัทสามารถเคลื่อนที่ไปได้เร็วกว่าคู่แข่ง
รวมทั้งให้ความสำคัญกับการสร้างความสมดุลในส่วนเทคโนโลยี
เพื่อลดการพึ่งพาเทคโนโลยีจากผู้ผลิตรายหนึ่งรายใด
ส่วนหนึ่งเป็นผลจากบทบาทของคณะกรรมการเทคโนโลยี (Technology Committee)
ซึ่งประกอบไปด้วยผู้บริหารและผู้เชี่ยวชาญซึ่งมีความรู้และประสบการณ์เกี่ยวกับเทคโนโลยีสารสนเทศในสาขาต่างๆ
ในการร่วมพิจารณาและกำหนดทิศทางการเลือกผลิตภัณฑ์ เทคโนโลยี และนวัตกรรมใหม่ ๆ
เพื่อนำเสนอต่อลูกค้า
ซึ่งบริษัทได้มีการเตรียมพร้อมเพื่อรองรับการเปลี่ยนแปลงดังกล่าวที่เกิดขึ้นอยู่ตลอดเวลาจึงทำให้สามารถปรับตัวได้ทันตามการเปลี่ยนแปลงของกระแสเทคโนโลยี
และไม่ได้รับผลกระทบจากปัจจัยด้านดังกล่าวมากนัก
อันเนื่องมาจากธุรกิจทางด้านคอมพิวเตอร์และเทคโนโลยีสารสนเทศที่ยังคงมีสภาวะการแข่งขันที่สูงและแนวโน้มการเปลี่ยนแปลงที่รวดเร็วตลอดเวลา
ทำให้บริษัทอาจได้รับผลกระทบจากความเสี่ยงที่เกิดขึ้นจากความล้าสมัยหรือลดลงของมูลค่าราคาสินค้าและมูลค่าเพิ่ม
(Value Added) ของการบริการที่ลดลง
จากการนำเสนอผลิตภัณฑ์หรือทางออกในการตอบสนองความต้องการใช้งานของลูกค้าในส่วนธุรกิจบริการให้คำปรึกษา
ซึ่งมีผลต่อการสูญเสียศักยภาพการแข่งขันในระยะยาว
อย่างไรก็ดีบริษัทได้มีการสร้างวัฒนธรรมองค์กรในการให้ความสำคัญต่อการปรับตัวและเปิดรับเทคโนโลยีและนวัตกรรมตลอดเวลา
โดยพนักงานของบริษัท มีความพร้อมที่จะเรียนรู้และตอบรับเทคโนโลยีใหม่
และสามารถปรับตัวได้อย่างรวดเร็ว รวมถึงการไม่มีนโยบายเก็บรักษาสินค้าคงคลังแต่อย่างใด
โดยคำสั่งซื้อสินค้าจากผู้ผลิตหรือผู้จัดจำหน่ายจะกระทำก็ต่อเมื่อจะต้องได้รับเอกสารคำสั่งซื้อจากลูกค้าเท่านั้น
(Built to Order)

2.4 ความเสี่ยงด้านการเงิน

จากผลกระทบของวิกฤติการณ์การเงินโลก ที่ส่งผลกระทบต่อเศรษฐกิจอย่างรุนแรงนั้น
บริษัทได้กำหนดนโยบายในการป้องกันผลกระทบดังกล่าว
โดยให้มีควบคุมการบริหารรายจ่ายงบประมาณโครงการอย่างระมัดระวังและรอบคอบ
การรักษาสัดส่วนหนี้สินต่อทุนให้เหมาะสมกับการดำเนินงาน บริหาร Cash Cycle
ของโครงการอย่างมีประสิทธิภาพเพื่อรักษาสภาพคล่องให้สามารถรองรับความผันผวนทางเศรษฐกิจที่เกิดขึ้นได้
ดังนี้

 ความเสี่ยงจากอัตราแลกเปลี่ยนเงินตราต่างประเทศ

บริษัทมีความเสี่ยงด้านอัตราแลกเปลี่ยนจากการที่สินค้าส่วนใหญ่ของบริษัทต้องทำการสั่งซื้อจากผู้ผลิตในสกุลเงินเหรียญสหรัฐฯ
และได้รับรายได้จากการขายสินค้าและบริการส่วนใหญ่ในรูปเงินบาท
ส่งผลให้บริษัทมีภาระผูกพันในการชำระเงินในรูปสกุลเงินตราต่างประเทศ
โดยที่ผ่านมาบริษัทมีมาตรการลดความเสี่ยงทางด้านอัตราแลกเปลี่ยนดังกล่าวโดยทำสัญญาซื้อขายเงินตราล่วงหน้า
(Forward Contracts) ครอบคลุมภาระการชำระเงินที่เป็นเงินตราต่างประเทศทั้งจำนวน

ความเสี่ยงจากอัตราดอกเบี้ย

แม้ว่าภาวะอัตราดอกเบี้ยในปี 2554
มีทิศทางเพิ่มขึ้นเล็กน้อยแต่ไม่ได้ส่งผลกระทบต่อบริษัทมากนักในด้านของผลประกอบการและกระแสเงินสด
แม้ว่าบริษัทมีสัดส่วนภาระหนี้สินต่อส่วนของผู้ถือหุ้นมากกว่าหนึ่งเท่า
แต่มีสัดส่วนเพียงเล็กน้อยเมื่อเทียบกับสัดส่วนของรายได้
อีกทั้งรายได้ของปีที่ผ่านมาส่วนใหญ่สามารถรับชำระเงินได้ตามกำหนดเวลา
โดยปีที่ผ่านมาถือได้ว่าบริษัทไม่มีความเสี่ยงในเรื่องของลูกหนี้
เนื่องจากลูกหนี้บริษัทส่วนใหญ่เป็นบริษัทชั้นนำในแต่ละกลุ่มอุตสาหกรรม
ซึ่งจดทะเบียนอยู่ในตลาดหลักทรัพย์ฯ
และมีผลประกอบการดีจึงทำให้ไม่มีปัญหาในลักษณะลูกหนี้ที่มีความเสี่ยง
แต่อาจจะมีบ้างในส่วนลูกหนี้ที่เป็นลูกค้าในกลุ่มภาครัฐและการศึกษาในโครงการขนาดใหญ่ ซึ่งปี
2554 มีสัดส่วนรายได้ประมาณร้อยละ 17 ทำให้มีปัญหาในเรื่องของการเบิกเงินล่าช้า
ส่งผลให้บริษัทต้องเก็บเงินจากลูกหนี้ล่าช้าตามไปด้วย
และมีความจำเป็นต้องกู้ยืมเงินจากสถาบันการเงินมาทดแทนเพื่อหมุนเวียนสภาพคล่อง
แต่ไม่ถือเป็นความเสี่ยงมากนัก
เนื่องจากเป็นตัวเลขค่าใช้จ่ายที่บริษัทได้มีการวางแผนเตรียมการไว้ก่อนล่วงหน้าแล้ว
อีกทั้งบริษัทจะเลือกแหล่งเงินกู้ที่มีอัตราดอกเบี้ยต่ำสุดในแต่ละครั้งของการกู้ยืมเงินกู้ระยะสั้น

ความเสี่ยงด้านสินเชื่อที่เกี่ยวเนื่องกับลูกหนี้

บริษัทมีนโยบายการให้สินเชื่ออย่างระมัดระวัง โดยพิจารณาถึงความเหมาะสมของการให้สินเชื่อ
โดยแบ่งลูกค้าของบริษัทเป็น 2 กลุ่ม กลุ่มแรกลูกค้าเดิม ซึ่งเป็นกลุ่มลูกค้าที่มีฐานะการเงินมั่นคง
ซึ่งส่วนใหญ่จะเป็นลูกค้ารายใหญ่ กำหนดพิจารณาเครดิตเทอม 30-45 วัน
และลูกค้ารายใหม่ซึ่งบริษัทมีนโยบายการชำระเงินเป็นเงินสดหรือเปิดเลตเตอร์ออฟเครดิตแทนการชำระเงินโดยเช็คบริษัท
อีกทั้งการพิจารณาเงื่อนไขการชำระเงินเป็นงวดๆเพื่อให้สอดคล้องกับความสำเร็จของงานที่ทำ
ทั้งนี้การพิจารณาให้สินเชื่อจะพิจารณาข้อมูลการวิเคราะห์งบการเงินของลูกค้าแต่ละรายเป็นสำคัญ

นอกจากการให้สินเชื่ออย่างระมัดระวังแล้ว
บริษัทมีนโยบายการตั้งสำรองหนี้สูญจากลูกหนี้การค้าที่แสดงตามมูลค่าสุทธิที่จะได้รับ
บริษัทและบริษัทย่อยบันทึกค่าเผื่อหนี้สงสัยจะสูญโดยประมาณการเป็นผลขาดทุนที่อาจเกิดขึ้นจากการเก็บหนี้ไม่ได้
ซึ่งโดยทั่วไปพิจารณาจากประสบการณ์การเก็บเงินและการวิเคราะห์อายุลูกหนี้

 2.5 ความเสี่ยงในการพึ่งพาบุคลากร

บริษัทยังคงให้ความสำคัญกับการพัฒนาบุคลากรอย่างต่อเนื่อง
โดยได้มีการเพิ่มงบประมาณส่วนดังกล่าวในแต่ละปี
เพื่อเป็นการเสริมสร้างทักษะและขีดความสามารถด้านการแข่งขันของบุคลากร
เนื่องจากธุรกิจบริการด้านเทคโนโลยีสารสนเทศเป็นธุรกิจหนึ่งที่มีภาวะการแข่งขันสูง
จำเป็นต้องอาศัยความรู้ความสามารถและความชำนาญเฉพาะด้านของบุคลากรเป็นสำคัญในการให้คำปรึกษา
และพัฒนางานจนประสบผลสำเร็จ ซึ่งบริษัทได้ให้ความสำคัญกับการบริหารทรัพยากรบุคคล
โดยมุ่งเน้นให้เสริมสร้างการพัฒนาศักยภาพของบุคลากร และพัฒนากระบวนการทำงานต่าง ๆ
ให้เป็นแบบแผน (Systematic Approach) มากขึ้น และลดปัญหาอัตราการเปลี่ยนงาน (TURN
OVER) ของบุคลากร โดยในปี 2554 ปัญหาเรื่องบุคลากรได้ลดลง
เนื่องจากบริษัทให้ความสำคัญในการวางแผนกำลังคน และการบริหารจัดการบุคลากรภายใน MFEC
GROUP ซึ่งช่วยลดปัญหาภาวะการขาดแคลนบุคคลากร
ทำให้บริษัทไม่มีผลกระทบในการรับงานและพัฒนางาน
โดยเฉพาะในส่วนบริการให้คำปรึกษาและพัฒนางานด้านเทคโนโลยีสารสนเทศ
ซึ่งหากในช่วงใดที่บริษัทไม่สามารถรับบุคคลากรใหม่ได้เพียงพอต่อการดำเนินงาน
บริษัทจะจัดหาบุคคลากรจากแหล่งอื่น เช่นการว่าจ้างบุคคลภายนอก (Outsource)
มาทดแทนในช่วงเวลาหนึ่งโดยบริษัทได้ควบคุมต้นทุนให้อยู่ในงบประมาณของงานแต่ละโครงการ
โดยถือได้ว่าบริษัทเกือบไม่มีความเสี่ยงในเรื่องบุคลากรเลย